Diari Oficial de la Generalitat Valenciana


Sumari del DOGV 3688, del 15-02-2000 (2000/1092)

DECRET 17/2000, de 8 de febrer, del Govern Valencià, pel qual es regula la Comissió Especial per a la introducció de l’euro.
----------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/02/08/17/dof/vci/html**

### Dades del document

Número de DOGV
:   3688

Data del DOGV
:   15-02-2000

Secció del DOGV
:   I. DISPOSICIONS GENERALS

Número del document
:   2000/1092


Data del document
:   08-02-2000

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

 Descriptors 

:   * reglament intern
    * Unió Europea
    * legislació
    * ecu
    * Comunitats Europees
    * sistema monetari europeu

DECRET 17/2000, de 8 de febrer, del Govern Valencià, pel qual es regula la Comissió Especial per a la introducció de l'euro. [2000/X1092]
  
Una vegada superats els requisits per a accedir a la tercera fase de la Unió Econòmica i Monetària per part dels onze Estats membres de la UE que participen en aquesta fase, aquests s'han vist obligats a dur a terme la introducció de l'euro. Gradualment, tal com estava previst, l'euro substituirà la pesseta com a unitat de compte i com a mitjà de pagament, i donarà lloc a un conjunt de conseqüències d'enorme transcendència per a l'economia valenciana.
  
Com a conseqüència d'això, i des de l'àmbit competencial de la Generalitat Valenciana, s'ha desplegat una estructura organitzativa amb la finalitat d'anticipar les accions necessàries que ha de dur a terme l'administració Autonòmica per a facilitar la implantació de l'euro, així com la necessària coordinació que aquesta ha de mantenir amb el sector privat.
  
Aquesta estructura organitzativa s'ha plasmat mitjançant la creació de la Comissió Especial per a la introducció de l'euro a la Comunitat Valenciana mitjançant el Decret 174/1997, de 20 de maig, del Govern Valencià. Amb posterioritat, es crearen diferents subcomissions dins d'aquesta, d'acord amb l'Ordre de 31 de juliol de 1998, de la Conselleria d'Economia, Hisenda i Administració Pública.
  
Una vegada iniciat el procés d'introducció de l'euro, i després de la remodelació de l'estructura orgànica de la Generalitat Valenciana, cal regular de nou la composició de la Comissió Especial, així com la creació de noves subcomissions.
  
Per tot això, i a proposta del conseller d'Economia i Hisenda i amb la deliberació prèvia del Govern Valencià, en la reunió del dia 8 de febrer de 2000,
  
DECRETE
  
Article 1. Adscripció de la Comissió Especial
  
La Comissió Especial per a la introducció de l'euro s'adscriu a la Conselleria d'Economia i Hisenda, en la qual resideixen les competències en matèria financera.
  
Article 2. Composició de la Comissió Especial
  
1. La Comissió Especial estarà composta per:
  
a) President: el conseller d'Economia i Hisenda.
  
b) Vicepresident : el subsecretari de Política Pressupostària i Tresor.
  
c) Vocals:
  
- La subsecretària de Planificació i Estudis.
  
- El subsecretari de Turisme.
  
- Els secretaris generals de cadascuna de les Conselleries.
  
- La directora general d'Economia.
  
- La directora general per a la Modernització i Racionalització de l'administració Pública.
  
- El director general de Comerç i Consum.
  
- Un representant de les organitzacions empresarials de la Comunitat Valenciana.
  
- Un representant de la Confederació Independent de la Petita i Mitjana Empresa.
  
- Un representant de cadascuna de les organitzacions sindicals més representatives de la Comunitat Valenciana.
  
- Un representant de la Federació Valenciana de Municipis i Províncies.
  
- Un representant del Consell de Cambres Oficials de Comerç, Indústria i Navegació de la Comunitat Valenciana.
  
- Un representant de la Federació Valenciana de Caixes d'Estalvi.
  
- Un representant de cadascuna de les associacions de consumidors més representatives de la Comunitat Valenciana.
  
- Un representant de la Societat Rectora de la Borsa de València.
  
- Un representant de la Federació de Cooperatives Agràries.
  
d) Secretari: el cap de servei d'Anàlisi, Avaluació i Programació Econòmica de la Direcció General d'Economia.
  
2. No obstant el que disposa l'apartat anterior, podran ser convocats a la Comissió Especial, a fi de ser consultats sobre els assumptes competència d'aquesta, representants de l'administració de l'Estat. Així mateix, podran ser convocats especialistes en les matèries objecte de la Comissió Especial.
  
Article 3. Funcions de la Comissió Especial
  
Correspon a la Comissió per a la introducció de l'euro:
  
a) Analitzar les conseqüències que la introducció de l'euro puga presentar tant en l'àmbit de l'administració Pública com en les relacions d'aquesta amb el sector privat.
  
b) Elaborar criteris i coordinar plans d'actuació, en matèria d'introducció de l'euro, que hagen proposat les distintes instàncies de l'administració autonòmica.
  
c) Proposar mesures que anticipen i suavitzen el trànsit a la moneda única.
  
d) Organitzar i realitzar accions de difusió informativa en el territori de la Comunitat Valenciana.
  
e) Coordinar les actuacions que proposen altres administracions, institucions o associacions d'àmbit privat.
  
f) Crear les subcomissions que es consideren oportunes per a realitzar les actuacions previstes.
  
g) Proposar l'elaboració d'informes sobre els resultats de la introducció de l'euro a la Comunitat Valenciana.
  
Article 4. Plans sectorials per a la introducció de l'euro
  
Sobre la base de les funcions de la Comissió, cada Conselleria podrà elaborar un Pla Sectorial per a la introducció de l'euro, en el qual es recolliran les propostes de cada departament en l'àmbit de la seua competència .
  
Aquests Plans, que seran revisables a mesura que apareguen noves dades, podran comprendre, a més, un inventari dels procediments administratius i un inventari de la normativa que siga necessari modificar, o elaborar, així com l'avaluació dels costos de la implantació de l'euro.
  
Article 5. Documentació
  
Els distints departaments de la Generalitat Valenciana posaran a disposició de la Comissió Especial la informació necessària per al desplegament de les seues funcions a requeriment del seu president. Així mateix, els vocals de la Comissió col·laboraran en obtenir la informació necessària per a la comesa d'aquesta.
  
Article 6. Subcomissions especials
  
La Comissió Especial per a la implantació de l'euro està integrada per les subcomissions següents:
  
6.1. Subcomissió d'Adaptació Informàtica
  
La Subcomissió d'Adaptació Informàtica estarà presidida per la directora general per a la Modernització i Racionalització de l'administració Pública i d'aquesta formaran part responsables d'informàtica de les distintes conselleries, així com un representant de la Federació Valenciana de Municipis i Províncies.
  
Entre les funcions de la subcomissió estaran: analitzar els impactes de la introducció de l'euro en els entorns de les tecnologies de la informació de l'organització; la planificació detallada, la implantació i el seguiment de les actuacions que s'han de realitzar; l'avaluació i les estratègies d'actuació per a adequar els equips i les aplicacions informàtiques; i la creació de l'oficina del projecte que servisca de suport a les adaptacions informàtiques que comporte la incorporació de l'euro.
  
6.2. Subcomissió de Formació del Personal de la Generalitat Valenciana i de Divulgació
  
La Subcomissió de Formació del Personal de la Generalitat Valenciana i de Divulgació estarà presidida per la directora general per a la Modernització i Racionalització de l'administració Pública, i d'aquesta formaran part la Secretaria General de la Conselleria d'Economia i Hisenda, l'Institut Valencià d'Administració Pública, la Direcció General d'Economia de la Conselleria d'Economia i Hisenda, la Direcció General de Comunicació de Presidència de la Generalitat Valenciana i un representant de cadascuna de les conselleries.
  
Entre les funcions de la subcomissió estaran: vetllar per la formació dels funcionaris de la Generalitat Valenciana en relació amb els temes relacionats amb l'euro i la seua introducció en l'economia valenciana, així com dur a terme les tasques necessàries perquè el ciutadà valencià tinga un grau d'informació suficient i gradual en el procés d'implantació de l'euro.
  
6.3. Subcomissió d'Assumptes Jurídics
  
La Subcomissió d'Assumptes Jurídics estarà presidida per la secretària general de la Conselleria d'Economia i Hisenda, i d'aquesta formaran part el Gabinet Jurídic de la Generalitat Valenciana i un representant de cadascuna de les conselleries.
  
Entre les funcions de la subcomissió estaran: estudiar les implicacions jurídiques, legislatives o normatives, que per a la Comunitat Valenciana té la normativa estatal en matèria d'euro, així com dur a terme l'adequació normativa en el marc autonòmic i proposar iniciatives en aquestes matèries.
  
6.4. Subcomissions departamentals
  
A fi de definir responsabilitats en les matèries relacionades amb l'euro dins de cada conselleria, organisme autònom, empresa pública o departament amb entitat suficient es crearà una subcomissió o grup de treball per a la introducció de l'euro que estarà presidida pel secretari general, òrgan directiu competent o persona que delegue. En la primera reunió que realitzen aquestes subcomissions es nomenarà un tècnic responsable de la introducció de l'euro en tot l'àmbit departamental o empresarial, la comesa del qual serà:
  
a) Analitzar la problemàtica que la implantació de l'euro pot generar en la gestió de les polítiques departamentals, en l'atenció al públic, en els cobraments i pagaments, etc.
  
b) Definir les actuacions més adequades per a incorporar tan prompte com siga possible l'euro en el funcionament administratiu, sempre que això siga oportú i convenient d'acord amb la normativa existent.
  
c) Estudiar la possibilitat de dur a terme actuacions divulgatives al sector respectiu en què opera cada conselleria, organisme autònom corresponent o empresa pública.
  
Article 7. Creació de noves subcomissions
  
La Comissió Especial per a la introducció de l'euro podrà proposar la creació de les subcomissions que estime oportú amb la finalitat d'adaptar i accelerar les tasques que té encomanades. Per a això, la Comissió Especial realitzarà un estudi previ sobre la necessitat i idoneïtat de les subcomissions que es pretenguen crear i que recollirà, entre altres aspectes, la relació dels membres que les componen, així com les funcions que han de realitzar aquestes.
  
En tot cas, les propostes de creació de subcomissions i grups de treball que tracten matèries relacionades amb l'euro dins de l'àmbit competencial de la Generalitat Valenciana hauran de ser proposades a la Comissió Especial per a la seua avaluació.
  
La creació de noves subcomissions correspondrà al Govern Valencià mitjançant la publicació del decret oportú.
  
Article 8. Funcionament de la Comissió Especial i de les subcomissions
  
1. La constitució, la convocatòria, el règim de sessions i d'adopció d'acords, i, en general, el funcionament de la Comissió Especial per a la introducció de l'euro, així com de les distintes subcomissions que la componen, es regiran pel que estableix en matèria d'òrgans col·legiats el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Sense perjudici del que disposa el paràgraf anterior, la Comissió Especial i les subcomissions que la componen, aprovaran les seues pròpies normes de funcionament o de règim intern per al millor exercici de les seues atribucions.
  
DISPOSICIÓ DEROGATÒRIA
  
Queda derogat el Decret 174/1997, de 20 de maig, del Govern Valencià, per a la creació d'una Comissió Especial per a la implantació de l'euro i l'Ordre de 31 de juliol de 1998, de la Conselleria d'Economia, Hisenda i Administració Pública, per la qual es creen subcomissions dins de la Comissió Especial de l'euro.
  
DISPOSICIONS FINALS
  
Primera
  
S'autoritza el conseller d'Economia i Hisenda per a dictar les disposicions que siguen necessàries per al desplegament i l'aplicació del present decret.
  
Segona
  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 8 de febrer de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia i Hisenda,


Còpia Permalink ELI